21/03/2012 | Administración LocalMunicipal
Mugardos
Aprobación definitiva á modificación puntual núm.11 do Plan xeral de ordenación municipal por actuación rehabilitadora Castelo da Palma

APROBACIÓN DEFINITIVA Á MODIFICACIÓN PUNTUAL NÚM.11 DO PLAN XERAL DE ORDENACIÓN MUNICIPAL POR ACTUACIÓN REHABILITADORA CASTELO DA PALMA. Pola orde do 13 de febreiro de 2012, da Consellería de Medio Ambiente, Territorio e Infraestruturas, outorgouse aprobación definitiva á Modificación Puntual núm.11 do Plan Xeral de Ordenación Municipal por actuación rehabilitadora Castelo da Palma, redactado polo equipo dirixido por D. Eugen Florin Ordaz El Halimi, con data de novembro de 2011. A orde de aprobación publicouse no Diario Oficial de Galicia núm.41 do 28 de febreiro de 2012. De seguido publícase a normativa urbanística correspondente á modificación puntual, en cumprimento do previsto no artigo 92 da Lei 9/2002, do 30 de decembro, de ordenación urbanística e protección do medio rural de Galicia e no artigo 70.2 da Lei 7/1985, do 2 de abril, reguladora das bases do réxime local. Segundo o disposto no artigo 85.9 da Lei 9/2002, de 30 de decembro, de ordenación urbanística e protección do medio rural de Galicia, contra esa orde non cabe recurso en vía administrativa; non obstante, contra ela se poderá interpoñer recurso contencioso-adminitrativo ante a Sala correspondente do Tribunal Superior de Xustiza de Galicia, no prazo de dous meses, a contar dende o día seguinte ó da súa publicación, segundo o disposto nos artigos 10 a 46 da Lei 29/1998, de 13 de xullo, reguradora da xurisdicción contencioso-administrativa. O planeamento vixente no Concello de Mugardos é un Plan Xeral de Ordenación Municipal dende 1999, en adiante PXOM. O marco urbanístico legal en Galicia é a Lei 9/2002, de 30 de decembro de Ordenación Urbanística e Protección do Medio Rural de Galicia, coas modificacións introducidas pola Lei 15/2004, de 29 de decembro, en adiante LOUPMRG. O Castelo da Palma de Mugardos é un complexo de construcións destinadas históricamente á defensa da entrada da ría de Ferrol. Ese conxunto está composto pola Fortaleza e polas edificacións complementarias. A Fortaleza é un edificio de sillería situado nunha parcela que limita coa auga da ría e cunha estrada local que une o Núcleo Rural da Redonda coa Punta Vicaño, en Chanteiro, no veciño municipio de Ares. As edificacións complementarias sitúanse nas inmediacións da fortaleza cara o sur pero formando parte do seu conxunto. Trátase ed edificios complementarios ao uso defensivo, polvorín, residencias de oficiais, cortes e outras edificacións anexas que se sitúan nas parcelas circundantes da fortaleza pero dentro do perímetro dos solos alleados polo Ministerio de Defensa (véxase Plano de cartografía recente da parcela sinalando as edificacións existentes). Na actualidade atópase baleiro de actividade e en desuso, unha vez decaídos os vínculos á Defensa Nacional, por Resolución expresa de desafectación de 31 de xullo de 2002. O presente documento é consecuencia do Convenio Urbanístico formalizado con data 25 de novembro de 2005 entre o Concello de Mugardos e a sociedade “Castillo de La Palma-Mugardos S. A.”, como propietaria do complexo formado polos terreos, fortaleza e edificacións complementarias coñecidos en adiante como “Castelo da Palma”. Acompáñase copia do citado documento como Anexo 1. O seu obxecto é convir condicións para modificar o contido do vixente planeamento e axustalo aos futuros usos e actividades. O obxecto do presente documento é modificar puntualmente o PXOM de Mugardos eliminando a adscrición ao Sistema Xeral de Equipamentos que ten parte da parcela na que se sitúa o Castelo da Palma e localizar un sistema xeral de equipamentos nas parcelas propiedade municipal no contorno do Baño, entre a Redonda e Roibeiras. O ámbito da presente modificación puntual fórmano a parcela e edificacións do contorno do Castelo da Palma en Mugardos, e as parcelas adquiridas polo concello que pasarán a ser Sistema Xeral de Equipamentos, sinaladas nos planos adxuntos, como Anexo 4. O convenio urbanístico asinado entre o concello e os actuais propietarios do Castelo da Palma pon de manifesto a vontade longamente manifestada polo conxunto dos responsables políticos municipais en transformar o Castelo e o seu contorno para acomodalos a usos socialmente desexables e necesarios que permitan, non só o seu mantemento como edificio, senón a súa incorporación plena ao tecido produtivo e urbanístico municipal. Por iso e ante a proposta da nova propiedade do Castelo formulada no Convenio Urbanístico de transformalo e adaptalo para un conxunto de usos hoteleiros (hotel, balneario, discoteca, salóns de vodas e bautizos, escolas de hostalería e outros) o Concello como Corporación toma a iniciativa de redactar un documento de Modificación do PXOM para facer posible a implantación dos usos e intensidades requiridos. En consecuencia, o Concello de Mugardos impulsa a Modificación Puntual do seu Planeamento no ámbito do Castelo da Palma consistente na supresión da trama que aparece e cualifica de Sistema Xeral de Equipamento parte do predio, trasladándoa aos predios no contorno do Baño adquiridas para tal fin. O artigo 94 da LOUPMRG regulamenta a Modificación dos plans, sinalando: 1.- Calquera modificación do planeamento urbanístico deberá fundamentarse en razóns de interese público debidamente xustificadas encamiñadas á mellora substancial da ordenación urbanística vixente, ao desconxestionamento urbano, á mellora da articulación dos espazos libres públicos e dos volúmenes construídos, á eliminación de usos non desexables ou á incorporación doutros necesarios, á creación de novas dotacións urbanísticas públicas, á resolución de problemas de circulación e a outros fins públicos.2.- Non poderán formularse novas modificacións do planeamento urbanístico durante a tramitación dun plan xeral de ordenación municipal ou da súa revisión; isto é, dende a súa aprobación inicial ata a súa aprobación definitiva, savo en execución de sentenzas.3.- Cando a modificación tendese a incrementar a intensidade do uso dunha zona, requirirase para aprobar a previsión das maiores dotacións públicas, dacordo cos estándares establecidos no apartado 2 do artigo 47, debendo emprazarse as novas dotacións no mesmo distrito ou sector, segundo se trate de solo urbano ou urbanizable.4.- Se a modificación dos plans urbanísticos afectase a terreos cualificados como zonas verdes ou espazos libres públicos, a súa aprobación requirirá o previo informe favorable da Comisión Superior de Urbanismo de Galicia, que haberá de ser emitido no prazo de tres meses, a contar dende a entrada do expediente completo no Rexistro da Consellería competente en materia de urbanismo e ordenación do territorio. Transcurrido o citado prazo sen que se emita informe, entenderase emitido en sentido desfavorable. A presente Modificación Puntual das PXOM de Mugardos no ámbito do Castelo da Palma -en adiante MP- que se presenta, é viable por ser oportuna, non quedando incursa nos supostos dos puntos 2 e 3 anteriores, e se fudamenta en razóns de interese público, prevendo o cambio dos sistemas xerais citados. A descrición pormenorizada dos motivos que promoven a MP realizarase no apartado 5, pero con carácter xenérico son os seguintes, todos eles observados pola LOUPMRG (art.94.1): a. Desadscribir un sistema xeral nunha área cunha dimensión pública actualmente moi pobre, desafectado por Defensa, o seu anterior propietario, polo que o ámbito quedouse baleiro e en desuso, e participar dese sistema xeral nuns terreos xa públicos, que o concello adquiriu para tal fin, o que supón favorecer o interese público. b. Completar e mellorar a variedade de usos, analizando a súa compatibilidade coa lexislación vixente e transformando o réxime hoxe día previsto no planeamento da área para conseguir acomodalos a usos socialmente desexables e necesarios que permitan, non só o mantemento do edificio do Castelo da Palma, senón a súa incorporación plena ao tecido produtivo e urbanístico municipal. c. Conexionar a nova situación coa Estrutura Xeral do Territorio proxectada no Plan Xeral vixente, xa que cabe recordar que no documento de “Memoria de Ordenación” do PXOM 99, sinálase que entre os obxectivos marco do PXOM está a transformación do arco da Enseada do Baño para destinala a usos turísticos hoteleiros e a transformación do uso do Castelo de militar a histórico e turístico. d. Finalmente, e como se dixo xa anteriormente, adscribir como sistema xeral nuns terreos xa públicos, que o concello adquiriu para tal fin, propios para satisfacer as necesidades da poboación no referente á accesibilidade, funcionalidade e integración na estrutura urbana, o que supón favorecer o interese público. Como resumo dos anteriores pódese engadir que a situación proposta, conecta na súa búsqueda da calidade ambiental co espíritu da LOUPMRG, que no apartado I.2 do seu preámbulo expresa a vontade de contribuir a preservar “o medio ambiente urbano e rural e conseguir unhas cidadades máis habitables e sostibles”. A todo iso debe engadirse que a operación réxese en todo momento pola vontade de manter un cuidado extremo no impacto dos novos usos no Castelo da Palma. As determinacións que inclúe a MP derívanse das establecidas pola lexislación autonómica na LOUPMRG e veñen a modificar, no ámbito de intervención, o PXOM vixente, aprobado polo Pleno Municipal en sesión celebrada o 19 de Outubro de 1999 e publicado no B. O. P. núm.289 de 18 de Decembro do mesmo ano. A alteración proposta constitúe unha MP do planeamento xeral vixente de Mugardos. A partir do indicado pola LOUPMRG nos seus artigos 93.1 e 93.3, cabe sinalar que a proposta constitúe unha MP por non concorrer na operación transformacións do actual PXOM que xeren “… a adopción de novos criterios respecto á estrutura xeral e orgánica do territorio ou á clasificación do solo, motivada pola elección dun modelo territorial distinto ou pola aparición de circunstancias sobrevidas, …”. A modificación proposta implica un cambio illado nas determinacións do solo do termo municipal. O vixente PXOM 99 sinala á parcela e edificacións do entorno do Castelo da Palma como: No plano núm.0, de “Ordenación e Estrutura Xeral e Orgánica do Territorio” en parte como Equipamento de Sistema Xeral e en parte dentro da Clase de Solo Rústico en dúas cualificacións distintas: de Especial Protección e de Protección de Costas. A Rede Viaria de SG interrómpese antes de entrar na área obxecto deste documento. No plano núm.1, de “Clasificación do Solo” en parte como Solo Dotacional de Equipamento e en parte como Solo Rústico dentro de dúas categorías, de Protección da Paisaxe e de Protección de Costas e Praias. No “Catálogo de Bens Patrimoniais” como Elemento Catalogado número 7. O vixente PXOM 99 sinala ás parcelas de Roibeiras como: No plano núm.0, de “Ordenación e Estrutura Xeral e Orgánica do Territorio” Clase de Solo Rústico Común. No plano núm.1, de “Clasificación do Solo” como Solo Rústico Común. Preséntase este documento de modificación do planeamento ao abeiro dos artigos 93, 94 e 95 da Lei 9/2002, de 30 de Decembro, de ordenación urbanística e protección do medio rural de Galicia (LOUPMRG), e do artigo 161 do Regulamento de Planeamento (RP) (RD 2159/1978, de 23 de Xuño). Os artigos refírense á alteración e á modificacións dos plans. Preséntase un documento de modificación e non de revisión atendendo ao art.93 da lei galega posto que non adoptan novos criterios respecto á estrutura xeral e orgánica do territorio ou da clasificación do solo. A modificación proposta implica un cambio illado nas determinacións do solo do termo municipal. O art.94.1 expón que calquera modificación do planeamento urbanístico deberá fundamentarse en razóns de interese público debidamente xustificadas encamiñadas, entre outros posibles fins públicos que o artigo expón, á incorporación de usos necesarios, obxectivo concreto da modificación que nos ocupa. Segundo o dito anteriormente e tal e como sinala o artigo 93.4 da LOUPMRG, a MP suxeitarase para a súa tramitación ás disposicións propias dos plans xerais e normas subsidiarias, indicadas no artigo 85 da mesma Lei e que inclúen: − En virtude do art.85.1, remitiuse o documento de aprobación inicial ao Conselleiro competente en materia de urbanismo para o seu informe. O citado informe atópase no anexo 6 do presente documento. − Aprobación inicial polo Concello, (art.85.2). − Período de información pública con anuncio no Diario Oficial de Galicia e dous xornais provinciais en días consecutivos, audiencia aos municipios limítrofes, (art.85.2). − Recollida dos informes sectoriais das administracións públicas competentes e os servizos técnicos e xurídicos municipais, (art.85.3 e 85.4). − Introdución das modificacións pertinentes e aprobación provisional polo Concello, (art.85.5). − Remisión ao órgano autonómico competente para a súa aprobación definitiva, (art.85.5). − Introdución das modificacións que, no seu caso, indicare o órgano autonómico competente, (art.85.5). − Aprobación definitiva, (art.85.7 e 85.8). Con iso remataríase a tramitación administrativa da modificación. Posteriormente, para a tramitación administrativa para a transformación e adaptación para un conxunto de usos hoteleiros (hotel, adega e taberna, balneario con spa e ximnasio, restaurante, discoteca, salóns de celebracións e convencións, escola de hostalaría, lavandería, aparcamento) e demáis actividades complementarias do uso principal autorizadas expresamente pola Dirección Xeral de Patrimonio Cultural, e acolléndose á excepcionalidade prevista no artigo 25.3 da Lei 22/1988, de 28 de Xullo, de Costas e do artigo 47 do seu Regulamento, dada a utilidade pública exposta e desenvolvida no presente documento, deberase solicitar a preceptiva autorización do Consello de Ministros. Os citados artigos determinan que as actuacións que se autoricen deberán acomodarse ao planeamento urbanístico que se aprobe polas Administracións competentes. Iso está contemplado no Artigo 40 da LOUPMRG: Edificacións existentes de carácter tradicional ou de singular valor arquitectónico. Segundo o devandito artigo permitirase en calquera categoría de solo rústico, tras autorización autonómica e segundo o procedemento establecido polo artigo 41 da LOUPMRG, a reconstrución e rehabilitación das edificacións tradicionais ou de singular valor arquitectónico, que poderán ser destinadas a vivenda e usos residenciais, a actividades turísticas e artesanais ou a equipamentos de interese público. A reconstrución ou rehabilitación deberá respectar o volume edificable preexistente e a composición volumétrica orixinal. Así mesmo, despois de autorización autonómica, poderase permitir por razóns xustificadas a súa ampliación, incluso en volume independente, sen superar o 10 % do volume orixinal da edificación tradicional. Excepcionalmente, a ampliación poderá acadar o 50 % do volume da edificación orixinal cumprindo as condicións establecidas polos artigos 42 e 44 da LOUPMRG. Descríbense de forma aproximada as superficies dos distintos edificios existentes: - Edificio principal do castelo: 6.510 m2 - Edificio 1: 416 m2 - Edificio 2 (da Montea): 997 m2 - Edificio 3: 169 m2 - Edificio 4 (aparcamento): 430 m2 - Edificio 5: 480 m2 - Edificio 6: 20 m2 - Edificio 7: 15 m2 Non obstante será o preceptivo proxecto de rehabilitación e ampliación o que deberá cumprir cos requisitos citados anteriormente, en estrito cumprimento dos artigos 40 e 41 da LOUPMRG e os concorrentes 42 e 44 da mesma. Sinálase expresamente a necesidade de contar coa autorización previa da Consellería de Cultura e Deporte, Dirección Xeral de Patrimonio Cultural para o proxecto de rehabilitación e ampliación que se redacte cara á tramitación da autorización autonómica de incremento de edificabilidade, segundo o artigo 40 da LOUPMRG. Calquera proposta que se tramite cara á autorización do incremento da edificabilidade existente, deberá xustificar expresamente o mantemento e posta en valor dos elementos históricos máis sinalados da configuración actual da fortaleza e das características morfolóxicas do terreo circundante. O permanente perfeccionamento da lexislación Galega na materia fai que as posibilidades de execución do Planeamento cambien dende o inicio da presentación. A posibilidade aberta polas modificacións derivadas da Lei 15/2004, de 29 de decembro, sobre a Lei 9/2002, de 30 de decembro, de ordenación urbanística e protección do medio rural de Galicia, concretamente, a posibilidade aberta coa nova redacción do artigo 40, sobre edificacións existentes de carácter tradicional ou de singular valor arquitectónico, permitiría realizar os obxectivos enunciados mediante o procedemento de doble autorización que o devandito precepto prevé, previa autorización do Consello de Ministros (art.25.3 Lei de Costas), sen alterar a clase de solo. Non obstante, aceptando a conveniencia de que os usos turísticos e hoteleiros de equipamentos de interese público previstos se realicen sobre solo de titularidade privada na súa totalidade, sería menester cambiar o ordenado polo planeamento vixente, xa que sinala parcialmente o ámbito de referencia como Sistema Xeral no que, por definición, o desenvolvemento do Plan esixe a titularidade pública do devandito solo e, en consecuencia, sobre o mesmo só podería ctuarse en réxime de Concesión. Polo tanto a conveniencia da presente modificación puntual do Plan Xeral de Mugardos está motivada pola supresión de dita previsión de solo de Sistema Xeral. Por outra parte, e como proba da congruencia da proposta que se presenta na presente modificación coa Estrutura Xeral do Territorio proxectada no Plan Xeral vixente, cabe recordar que no documento de “Memoria de Ordenación” do PXOM 99, sinálase que entre os obxectivos marco do PXOM está a transformación do arco da Enseada do Baño para destinala a usos turísticos hoteleiros e a transformación de uso do Castelo de militar a histórico e turístico. A actual iniciativa privada de transformar o Castelo en hotel encarna, así, un dos obxectivos sinalados no Plan Xeral de Mugardos. Por iso, o Concello como Corporación, ante a oportunidade presentada pola nova propiedade do Castelo de transformalo e adaptalo para un conxunto de usos hoteleiros (hotel, balneario, discoteca, salóns de vodas e bautizos, escola de hostalaría e outros) promove a redacción do presente documento. Así mesmo a propia Corporación tras concurso público, determinou a adquisición das parcelas en Roibeiras, tal e como se reflite no anexo 4. As citadas parcelas cumpren os preceptos do punto 3 do artigo 47 da LOUPMRG; segundo o cal, o planeamento efectuará as reservas de solo para dotacións urbanísticas nos lugares máis axeitados para satisfacer as necesidades da poboación, co fin de asegurar a súa accesibilidade, funcionalidade e integración na estrutura urbanística, de modo que non se localicen en zonas marxinais ou residuais. As parcelas en cuestión atópanse situadas colindantes aos núcleos rurais de Simou e Roibeiras, dous dos núcleos máis próximos ao casco urbano de Mugardos. A súa accesibilidade está garantida, xa que un dos seus lindes é o viario que une os citados núcleos co casco de Mugardos e co veciño municipio de Ares, enlazándose a través da rede viaria municipal co núcleo de Rilo e co desenvolvido solo urbanizable do Baño. Dado o crecemento cara esa zona do núcleo urbano de Mugardos, con tipoloxía de vivenda unifamiliar, e a existencia dos núcleos de Simou e Roibeiras, coa mesma tipoloxía edificatoria, as parcelas son idóneas para a disposición nelas dunha área de lecer e descanso con actividades deportivas ao aire libre, protexendo a masa arbórea existente, cunha intervención mínima. Neste documento: - Non se considera a redacción do Estudo do Medio Rural dado que o documento non altera a clasificación do solo do Termo Municipal, senón que engade proteccións sobre solos rústicos protexidos existentes. - Non se considera a redacción da análise do modelo de asentamento poboacional por non afectar a modificación a ningún dos asentamentos determinados no PXOM. - Non se considera a redacción do Estudo económico por estar incluídos na mesma, solos de propiedade municipal adquiridos para tal fin en virtude de convenio urbanístico asinado polo concello e que se adxunta como anexo 1. A presente Modificación Puntual, en cumprimento dos artigos 53.1. b e 59 da LOUPMRG, sinala: - A parcela e edificacións do entorno do Castelo da Palma como: No plano núm.0, de “Ordenación e Estrutura Xeral e Orgánica do Territorio” dentro da Clase de Solo Rústico en dúas cualificacións distintas: de Especial Protección e de Protección de Costas e sobreposto sobre as mesmas Solo rústico de protección de Patrimonio. A Rede Viaria de SG interrópese antes de entrar na área obxecto deste documento. No plano núm.1, de “Clasificación do Solo” como Solo Rústico dentro de dúas categorías, de Protección da Paisaxe e de Protección de Costas e Praias, cunha protección engadida de Solo Rústico de Especial Protección de Patrimonio no solo rústico dentro do ámbito de protección do BIC. En ámbolos dous casos non se produce alteración algunha sobre as delimitacións propostas polo vixente PXOM 99. - As parcelas de Roibeiras como: No plano núm.0, de “Ordenación e Estrutura Xeral e Orgánica do Territorio” como equipamento de Sistema Xeral. No plano núm.1, de “Clasificación do Solo” como Solo Dotacional de Equipamento sobre Solo Rústico Común. As futuras actuacións deberán cumprir os artigos 42 e 44 da LOUPMRG, relativos ás condicións das edificacións en solo rústico: 1. Para outorgar licenza ou autorizar calquera clase de edificacións ou instalacións no solo rústico deberá xustificarse o cumprimento das seguintes condicións: a) Garantir o acceso rodado de uso público axeitado á implantación, o abastecemento de auga, a evacuación e tratamento de augas residuais, o subministro de enerxía eléctrica, a recollida, tratamento, eliminación e depuración de toda clase de residuos e, no seu caso, a previsión de aparcamentos suficientes, así como corrixir as repercusións que produza a implantación na capacidade e funcionalidade das redes de servizos e infraestruturas existentes. Estas solucións haberán de ser asumidas como coste a cargo exclusivo do promotor ou promotora da actividade, formulando expresamente o correspondente compromiso en tal sentido e aportando as garantías esixidas ao efecto pola administración na forma que regulamentariamente se determine. b) Prever as medidas correctoras necesarias para minimizar a incidencia da actividade solicitada sobre o territorio, así como todas aquelas medidas, condicións ou limitacións tendentes a conseguir a menor ocupación territorial e a mellor proteción da paisaxe, os recursos produtivos e o medio natural, así como a preservación do patrimonio cultural e a singularidade e tipoloxía arquitectónica da zona. c) Cumprir as seguintes condicións de edificación: - A superficie máxima ocupada pola edificación en planta non excederá do 20% da superficie da finca. Non obstante, as edificacións destinadas a explotacións gandeiras, os establecementos de acuicultura e as infraestruturas de tratamento ou depuración de augas poderán ocupar ata o 60 % da superficie da parcela, e a ampliación dos cementerios a totalidade da súa superficie. Excepcionalmente, os instrumentos establecidos pola Lei 10/1995, de ordenación do territorio de Galicia, poderán permitir unha ocupación superior para estas actividades, sempre que se manteña o estado natural, polo menos, nun tercio da superficie da parcela. - O volume máximo da edificación será asimilable ao das edificacións existentes no solo rústico do entorno. En caso de que resulte imprescindible sobrepasalo por esixencias do uso ou actividade autorizable, procurará descompoñerse en dous ou máis volumes conectados entre sí a fin de adaptar as volumetrías ás tipoloxías propias do medio rural. En todo caso, haberán de adoptarse as medidas correctoras necesarias para garantir o mínimo impacto visual sobre a paisaxe e a mínima alteración do relieve natural dos terreos. - As características tipolóxicas da edificación haberán de ser congruentes coas tipoloxías do entorno; en particular, as condicións de volumetría, tratamento de fachadas, morfoloxía e tamaño dos ocos e solucións de cuberta, que, en todo caso, estarán formadas por planos continuos sen quebras nas súas vertentes. - Nos solos rústicos de protección ordinaria, agropecuaria, forestal ou de infraestruturas, de augas e de costas, a altura máxima das edificacións non poderá sobrepasar as dúas plantas nin os 7 metros medidos no centro de todas as fachadas, dende a rasante natural do terreo ao arranque inferior da vertente de cuberta. Excepcionalmente, poderá sobrepasar os 7 metros de altura cando as características específicas da actividade, debidamente xustificadas, fixeran imprescindible sobrepasalos nalgún dos seus puntos. Nos demais solos rústicos protexidos, as edificacións non poderán sobrepasar unha planta de altura nin 3,50 metros medidos de igual forma, salvo nos casos debidamente xustificados de infraestruturas de tratamento ou depuración de augas. Poderán igualmente exceptuarse aquelas instalacións propias de usos agrícolas, acuícolas ou gandeiros que necesiten alturas excepcionais, previo informe, en todo caso, da consellería competente na materia. - As características estéticas e construtivas e os materiais, cores e remates serán acordes coa paisaxe rural e as construcións do entorno. En tal sentido, para o remate das edificacións empregarase a pedra ou outros materiais tradicionais e propios da zona. En casos xustificados pola calidade arquitectónica da edificación, poderán empregarse outros materiais acordes cos valores naturais, a paisaxe rural e as edificacións tradicionais do entorno. - Os peches e valados serán preferentemente vexetais, sen que os realizados con material opaco de fábrica sobrepasen a altura de 1 metro, salvo en parcelas edificadas, onde poderán acadar 1,50 metros. En todo caso, deben realizarse con materiais tradicionais do medio rural no que se empracen, non permitíndose o emprego de bloques de formigón ou outros materiais de fábrica, salvo que sexan debidamente revestidos e pintados na forma que regulamentariamente se determine. d) Cumprir as seguintes condicións de posición e implantación: - A superficie mínima da parcela sobre a que se emprazará a edificación será a establecida en cada caso pola presente lei, sen que para tal efecto sexa admisible a adscrición doutras parcelas. - Os edificios situaranse dentro da parcela, adaptándose no posible ao terreo e ao lugar máis apropiado para conseguir a maior redución do impacto visual e a menor alteración da topografía do terreo. - Os retranqueos das construcións aos lindes da parcela haberán de garantir a condicións de illamento e en ningún caso poderán ser inferiores a 5 metros. - As condicións de abancalamento obrigatorio e de remate dos bancais resultantes deberán definirse e xustificarse no proxecto, de modo que quede garantido o mínimo impacto visual sobre a paisaxe e a mínima alteración da topografía natural dos terreos. - Manteranse o estado natural dos terreos ou, no seu caso, o uso agrario dos mesmos ou con plantación de arboredo ou especies vexetais en, polo menos, a metade da superficie da parcela, ou nun tercio da mesma cando se trate de infraestruturas de tratamento ou depuración de augas. e) Farase constar obrigatoriamente no rexistro da propiedade a vinculación da total superficie real da finca á construción e uso autorizados, expresando a indivisibilidade e as concretas limitacións ao uso e edificabilidade impostas pola autorización autonómica. f) En todo caso, o prazo para o inicio das obras será de seis meses, a contar dende o outorgamento da licenza municipal correspondente, debendo concluirse as obras no prazo máximo de tres anos, a contar dende o outorgamento da licenza. g) Transcorridos ditos prazos, entenderase caducada a licenza municipal e a autorización autonómica, previo expediente tramitado con audiencia da persoa interesada, e será de aplicación o disposto no artigo 203º da presente lei.2. Ás obras de derrubamento e demolición que se pretendan realizar en solo rústico seralles de aplicación o disposto no artigo 26º da presente lei.1. As construcións en solo rústico distintas das sinaladas no artigo anterior, ademais das condicións xerais especificadas no artigo 42º da presente lei, cumprirán as seguintes: a) A superficie da parcela na que se sitúe a edificación non será inferior a 3.000 metros cadrados, salvo nos supostos contemplados no artigo 33º.2, letras f) e j) da presente lei e no que se refire á ampliación de cementerios e instalacións de tratamento e depuración de augas. b) Haberá de xustificarse cumpridamente a idoneidade do emprazamento elixido e a imposibilidade ou inconveniencia de situalas en solo urbano ou urbanizable con cualificación idónea. Tal xustificación non será necesaria cando se trate das construcións sinaladas no artigo 33º.2, letras a), b), c), d) e f). 2. Excepcionalmente, poderá outorgarse licenza, sen necesidade de autorización autonómica previa, para a execución de pequenas construcións e instalacións ao servizo e funcionamento das infraestruturas e obras públicas, sempre que quede xustificada a construción ou instalación coa natureza, extensión e destino actual da finca na que se emprace e non se superen os 50 metros cadrados de superficie total edificada nin a altura máxima dunha planta nin 3,50 metros. En todo caso, a tipoloxía da edificación e os materiais de construción serán os determinados no artigo 42º da presente lei. Igualmente, poderá permitirse, sen suxeición ao disposto polos artigos 42º e 44º da presente lei, a instalación de invernadoiros con destino exclusivo ao uso agrario que se instalen con materiais lixeiros e facilmente desmontables. Este réxime excepcional só será de aplicación no ámbito do solo rústico de protección ordinaria e de especial protección agropecuaria, forestal ou de infraestruturas.3. As obras de simple conservación e as obras menores a que fai referencia o artigo 195º.3 da presente lei non precisarán autorización autonómica con anterioridade á obtención da preceptiva licenza urbanística municipal.4. As novas explotacións gandeiras sen base territorial non poderán situarse a unha distancia inferior a 1.000 metros dos asentamentos de poboación e a 250 metros da vivenda máis próxima. Cando se trate de novas explotacións con base territorial, a distancia mínima aos asentamentos de poboación e á vivenda máis próxima será de 100 metros. O planeamento urbanístico ou os instrumentos de ordenación do territorio poderán reducir ou aumentar estas distancias dentro do seu ámbito territorial de aplicación, respectando en todo caso o establecido pola lexislación sectorial que lle sexa de aplicación.5. Derrogado.6.2.1. Plano 0-MP.4.- Ordenación e Estrutura Xeral e Orgánica do Territorio.6.2.2. Plano 1-MP.4- Clasificación do Solo do termo municipal.7.2.1. Plano 0-MP.11.- Ordenación e Estrutura Xeral e Orgánica do Territorio.7.2.2. Plano 1-MP.11.- Clasificación do Solo do termo municipal. ANEXO 1: CONVENIO URBANÍSTICO ENTRE A SOCIEDADE “CASTELO DA PALMA S. A.” E O CONCELLO DE MUGARDOS PARA A MODIFICACIÓN PUNTUAL DO PXOM POR ACTUACIÓN REHABILITADORA. ANEXO 2: INFORMACIÓN URBANÍSTICA. ANEXO 3: SÍNTESE DA INFORMACIÓN. DIAGNÓSTICO. ANEXO 4: LOCALIZACIÓN E INFORMACIÓN DA PROPIEDADE MUNICIPAL DAS PARCELAS DO NOVO SISTEMA XERAL. ANEXO 5: DELIMITACIÓN DO CONTORNO DE PROTECCIÓN DO CASTELO DA PALMA. ANEXO 6: INFORME PREVIO Á APROBACIÓN INICIAL DA MODIFICACIÓN PUNTUAL NÚM.11 DO PLAN XERAL DE ORDENACIÓN MUNICIPAL DO CONCELLO DE MUGARDOS RELATIVA AO CASTELO DA PALMA E XUSTIFICACIÓN DO SEU CUMPRIMENTO. ANEXO 7: RESULTADO DA EXPOSICIÓN PÚBLICA: INFORMES E ALEGACIÓNS. ANEXO 8: INFORMACIÓN COMPLEMENTARIA. Mugardos a 13 de marzo de 2012 A ALCALDESA ACCTAL., DELEGACIÓN FUNCIÓNS R. A. 167/2012. ASDO) MÓNICA FERNÁNDEZ LINARES